CELEX: 62017CN0095
Language: et
Date: 2017-02-22 00:00:00
Title: Kohtuasi C-95/17 P: Euroopa Liidu Intellektuaalomandi Ameti 22. veebruaril 2017 esitatud apellatsioonkaebus Üldkohtu (viies koda) 15. detsembri 2016. aasta otsuse peale kohtuasjas T-112/13: Mondelez UK Holdings & Services Ltd versus Euroopa Liidu Intellektuaalomandi Amet

22.5.2017   
            
            
               ET
            
            
               Euroopa Liidu Teataja
            
            
               C 161/9
            
         Euroopa Liidu Intellektuaalomandi Ameti 22. veebruaril 2017 esitatud apellatsioonkaebus Üldkohtu (viies koda) 15. detsembri 2016. aasta otsuse peale kohtuasjas T-112/13: Mondelez UK Holdings & Services Ltd versus Euroopa Liidu Intellektuaalomandi Amet
   (Kohtuasi C-95/17 P)
   (2017/C 161/12)
   Kohtumenetluse keel: inglise
   
      Pooled
   
   
      Apellant: Euroopa Liidu Intellektuaalomandi Amet (esindaja: A. Folliard-Monguiral)
   
      Teised menetlusosalised: Mondelez UK Holdings & Services Ltd, varem Cadbury Holdings Ltd; Société des produits Nestlé SA
   
      Apellandi nõuded
   
   
               —
            
            
               tühistada vaidlustatud kohtuotsus;
            
         
               —
            
            
               mõista EUIPO kohtukulud välja Mondelez UK Holdings & Services Ltd’lt.
            
         
      Väited ja peamised argumendid
   
   
      Euroopa Kohtu põhikirja artikli 36 esimese lause rikkumine
   
   Üldkohus lähtus oma kohtuotsuses vastuolulistest põhjendusest, mööndes ühest küljest, et „tõendeid võib esitada kõigi asjaomaste liikmesriikide kohta üldiselt“ ja nõudes teisest küljest, et kasutamise käigus eristusvõime omandamist tuleb tõendada iga liikmesriigi kohta eraldi (vt vaidlustatud kohtuotsuse punkt 139).
   
      Määruse nr 207/2009
       (1)
      artikli 7 lõike 3 ja artikli 52 lõike 2 rikkumine
   
   Üldkohus kohaldas valesti juhiseid, mis Euroopa Kohus andis 24. mai 2012. aasta kohtuotsuse C-98/11 P: Chocoladefabriken Lindt & Sprüngli AG vs. Ühtlustamisamet (punase paelaga šokolaadijänese kuju), ECLI:EU:C:2012:30, punktides 62 ja 63, nõudes kasutamise käigus eristusvõime omandamise tõendamist iga liikmesriigi kohta eraldi.
   Üldkohus oleks pidanud kontrollima, kas ELi kaubamärgi omaniku poolt esitatud tõendid kinnitavad kasutamise käigus eristusvõime omandamist Euroopa Liidus tervikuna, riigipiiridest olenemata.
   Üldkohus keskendus üksnes liikmesriikide turgudele ning jättis täielikult tähelepanuta, et kaubamärgi tunnustamise territoriaalne ulatus on ainult üks teguritest, mille põhjal tuleb kindlaks teha, kas kaubamärk on Euroopa Liidus kasutamise käigus eristusvõime omandanud. Üldkohus jättis seetõttu arvesse võtmata kriteeriumid, mis on ühisturu kontekstis olulised, sealhulgas (i) kui suure osa avalikkusest puhul on tõendatud asjaomase kaubamärgi tundmine võrreldes Euroopa tarbijatega üldiselt; (ii) nende piirkondade geograafiline tähtsus ja paiknemine, kus kasutamise käigus omandatud eristusvõime tuvastati; ja (iii) nende piirkondade majanduslik tähtsus, kus asjaomaste kaupade ja teenuste Euroopa turul tuvastati kasutamise käigus omandatud eristusvõime.
   Vaidlustatud kohtuotsuses kasutatud lähenemisviisi ei saa põhjendada avalikkuse huviga, mis on kõnealuse absoluutse keeldumispõhjuse aluseks. On olemas õiguste tagamise vahendeid, mis tasakaalustavad ELi kaubamärgi omaniku võimalust panna oma ainuõigused maksma isegi liikmesriikides, kus asjaomane ELi kaubamärk ei ole omandanud sellist eristusvõimet nagu teistes liikmesriikides.
   
      (1)  Nõukogu 26. veebruari 2009. aasta määrus (EÜ) nr 207/2009 ühenduse kaubamärgi kohta (ELT 2009, L 78, lk 1).